1 SAMUEL 9, Afrikaans 1983 (AFR83) | The Bible App
Saul word tot koning gesalf
1Daar was 'n man uit Benjamin. Sy naam was Kis, en hy was 'n seun van Abiël seun van Seror, seun van Bekorat, seun van Afiag. Hy was 'n Benjaminiet en 'n ryk man. 2Hy het 'n seun gehad met die naam Saul en dié was sterk en mooi; onder die Israeliete was daar niemand mooier as hy nie. Hy was 'n kop langer as enige van sy volksgenote.
3Toe daar op 'n keer donkies van Kis, Saul se pa, weggeraak het, het hy vir sy seun Saul gesê: "Vat een van die slawe saam, maak klaar en gaan soek die donkies."
4Hulle het die Efraimsberge deurkruis; hulle het die Salisastreek ook deurkruis, maar niks gekry nie. Hulle het die Saälimgebied deurkruis, maar daar was niks. Hulle het toe die Jeministreek deurkruis en ook niks gekry nie. 5Toe hulle in die Sufgebied kom, het Saul vir die slaaf by hom gesê: "Kom ons gaan terug, anders vergeet my pa van die donkies en raak bekommerd oor ons."
6Die slaaf sê toe vir Saul: "Nee, wag! In hierdie stad is 'n man van God. Dié man geniet hoë aansien. Alles wat hy sê, gebeur net so. Kom ons gaan soontoe. Dalk kan hy vir ons sê waar om te soek."
7Saul sê toe vir sy slaaf: "Nou goed, kom ons gaan, maar wat sal ons vir die man saamvat? Die brood in ons sakke is al op. Ons het ook nie 'n geskenk om vir die man van God te gee nie. Wat het ons?"
8Die slaaf het vir Saul geantwoord: "Wag! Ek het 'n drie gram silwer by my. Ek sal dit aan die man van God gee sodat hy vir ons kan sê waar om te soek."
9Vroeër, wanneer iemand gegaan het om God te raadpleeg, is daar in Israel gesê: "Kom ons gaan na die siener toe." Die profeet van vandag is vroeër siener genoem.
10Saul het vir sy slaaf gesê: "Dis 'n goeie plan. Kom ons gaan."
Hulle het na die stad toe gegaan waar die man van God was. 11Terwyl hulle die opdraand na die stad toe opgaan, het hulle meisies teëgekom wat gaan water skep het, en vir hulle gevra: "Is die siener hier?"
12Hulle het geantwoord: "Hy is daar in die stad voor u. Maak gou! Hy het vandag na hierdie stad toe gekom, want die volk bring vandag 'n offer op die hoogte. 13Wanneer julle die stad binnegaan, sal julle hom kry net voor hy na die hoogte toe opgaan om te eet. Die mense eet nie voor hy gekom het nie, want hy moet die offer seën. Daarna eet die genooides. Gaan dadelik, want julle sal hom nou daar kry."
14Hulle is na die stad toe en toe hulle die stad ingaan, kom Samuel juis in hulle rigting om na die hoogte toe op te gaan.
15'n Dag voor die koms van Saul het die Here vertroulik aan Samuel geopenbaar: 16"Môre teen hierdie tyd sal Ek 'n man uit die gebied van Benjamin na jou toe stuur. Jy moet hom tot regeerder oor my volk Israel salf. Hy sal my volk red uit die mag van die Filistyne, want Ek het op my volk ag geslaan. Ja, hulle hulpgeroep het My bereik."
17Net toe Samuel vir Saul sien, het die Here vir hom gesê: "Dit is die man van wie Ek jou gesê het hy sal oor my volk regeer."
18Saul het vir Samuel in die poort teëgekom en vir hom gesê: "Sê my asseblief waar is die huis van die siener."
19Samuel sê toe vir Saul: "Ek is die siener. Gaan saam met my na die hoogte toe. Julle moet vandag saam met my gaan eet. Môreoggend sal ek jou laat gaan. Oor alles wat jou kwel, sal ek jou inlig. 20Jou donkies is vandag al drie dae weg. Jy moet jou egter nie oor hulle bekommer nie, want hulle is gekry. Maar aan wie behoort die kosbaarste goed in die hele Israel? Is dit nie aan jou en jou hele familie nie?"
21En Saul antwoord: "Ek is maar net 'n Benjaminiet, uit die swakste stam van Israel. Boonop is my familie die kleinste in die stam Benjamin! Waarom praat u so met my?"
22Samuel het Saul en sy slaaf saamgevat en hulle na die eetplek toe gebring. Hy het hulle 'n ereplek onder die genooides gegee. Daar was omtrent dertig man.
23Samuel het vir die kok gesê: "Bring die deel wat ek aan jou gegee het en waarvan ek gesê het: Sit dit eenkant."
24Die kok het die boud vleis gevat en voor Saul neergesit, en Samuel het vir hom gesê: "Dit is wat uitgehou is. Eet wat voor jou neergesit is, want vir hierdie geleentheid is dit vir jou gebêre toe ek die mense genooi het."
So het Saul dan daardie dag saam met Samuel geëet.
25Daarna het hulle van die hoogte af na die stad toe gegaan. En Samuel het met Saul op die huis se dak gepraat. 26Die volgende môre het hulle vroeg opgestaan. Toe die rooidag uitkom, het Samuel al na Saul op die dak geroep: "Staan op! Ek wil 'n ent met jou saam stap."
Saul het toe opgestaan, en hy en Samuel het buitetoe gegaan.
27Hulle het gegaan tot by die stadsgrens en Samuel het vir Saul gesê: "Beveel die slaaf om vooruit te loop; maar wag jy eers sodat ek vir jou kan vertel wat God gesê het."